**Сентенца**

**Барањето за вонредно преиспитување на правосилна пресуда ќе се отфрли како недозволено, кога е поднесено против пресуда со која е изречена казна затвор помалку од 1 (една) година.**

**Образложение**

Барањето е недозволено.

Врховниот суд на Репбулика Македонија од увидот во списите по предметот констатираше дека осудениот Д.С. со правосилната пресуда е огласен виновен за кривично дело „Телесна повреда“ од член 130 став 1 од Кривичниот законик, за кое е осуден на казна затвор во траење од 3-три месеци.

Според член 463 став 1 од Законот за кривичната постапка („Службен весник на РМ“ бр.150/2010, бр.100/2012), лицето кое правосилно е осудено на безусловна казна затвор или малолетнички затвор од најмалку од една година и неговиот бранител може да поднесе барање за вонредно преиспитување на правосилна пресуда поради повреда на законот во случаите предвидени со овој закон.

Во член 466 став 2 од Законот за кривичната постапка е предвидено дека барањето што е поднесено ненавремено, или го поднело неовластено лице, или е поднесено во случај на осуда на кривична санкција кое барање не може да се поднесе (463 став 1) или според законот не е дозволено, или кога подносителот се откаже од барањето, ќе го отфрли со решение претседателот на советот на првостепениот суд или судот надлежен за одлучување по барањето.

Имајќи ги предвид цитираните законски одредби, Врховниот суд на Република Македонија најде дека поднесеното барање за вонредно преиспитување на правосилна пресуда е недозволено, бидејќи е поднесено во случај на осуда поради која не може да се поднесе барање. Ова, од причина што во конкретниот случај станува збор за осуда на казна затвор во траење од 3-три месеци, а согласно со член 463 став 1 од Законот за кривичната постапка („Службен весник на РМ“ бр.150/2010, бр.100/2012), услов за поднесување на предметниот вонреден правен лек е лицето да биде осудено на безусловна казна или на малолетнички затвор од најмалку 1-една година.

Согласно погоре наведеното, следуваше овој суд да одлучи како во изреката на решението во смисла на член 463 став 1 и член 466 став 2 од Законот за кривичната постапка („Службен весник на РМ“ бр.150/2010, бр.100/2012).

Решено во Врховниот суд на Република Македонија на ден 10.12.2014 година под Квп1.бр.261/2014.